Pas del Rin
El pas del Rin per un grup heterogeni de bàrbars que incloïa vàndals, alans i sueus tingué lloc, segons les fonts tradicionals, el 31 de desembre del 406. Constituí una violació del que era una de les fronteres ("limites") més segures de l'Imperi Romà tardà i, per tant, fou un moment crític en el declivi de l'Imperi Romà d'Occident que desencadenà una onada de destrucció de ciutats romanes i provocà l'ensorrament de l'ordre cívic romà al nord de la Gàl·lia. Al seu torn, aquests fets donaren peu a l'alçament d'una successió de tres usurpadors a Britània. Així doncs, el pas del Rin fou un punt d'inflexió en el transcurs de les invasions bàrbares, durant les quals diverses tribus germàniques migraren cap a l'oest i el sud des del sud d'Escandinàvia i el nord de Germània.